《大孤山》
宋代·刘弇

章贡西南来，银涛白浮天。扬澜开泛滥，如剖大腹然。

兹山遥相开，盘薄知何年。海风一何高，吹落蓬莱巅。

浮根袭气母，弄影白日边。赴渴夸父奔，阔蓦踵不旋。

轩轩执法臣，立当天子前。穹螺出佛髻，青跗带秋莲。

琉璃千丈簪，忽与冰箔连。鸣榔岩腹雨，挂席浦外烟。

鹤驾控不返，空遗紫芝田。香垆初争豪，落星才一拳。

擢秀苍梧云，发彩翼轸躔。上窥杳冥无极之层霄，下控瀰茫不测之重渊。

松萝参天岁月老，清澜泛沫鱼龙閒。中有神朅临，䁹睨舟往还。

流俗谓女子，彯缨来此山。香脂间绡缯，鹅猪捧羞盘。

至以孤为姑，考究初无端。可怜俗好怪，此语良大漫。

神固不可诬，何得正以女子观。吾言庶几为不妄，不然兹山徒与开夫、女几争巑岏。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。